Hof verbied betogers om Vrystaatse padwerk te ontwrig | Netwerk24
Deur Alzane Narrain 21 November 2019 19:29
Lede van die Winburg Business Forum is deur ’n dringende hofbevel verbied om die herbou van die teerpad tussen Winburg en Marquard verder te ontwrig.
Luidens dié voorlopige bevel van regter Joseph Mhlambi Donderdag in die Vrystaatse hooggeregshof mag hulle ook nie enige eiendom van Tau Pele Construction beskadig, of padwerkers en veiligheidswagte dreig, aanrand of intimideer nie.
Dié ontevrede inwoners van Winburg word ook verbied om enigsins die bouterrein te betree.
Die bevel volg op gebeure vandeesweek waarin talle betogers die ontwrigting van padbouwerk veroorsaak het omdat meer inwoners van Marquard as Winburg glo as werkers vir die herbou van die teerpad aangestel is.
M.M. Ntleru en Ngonja Moltina van die forum word ook verbied om lede aan te moedig om aan die betogings deel te neem.
Engela Buys, gesondheid- en veiligheidsbeampte van Tau Pele Construction, het Donderdag getuig betogers het Woensdag by die stop-en-ry-beheerpunt tussen die twee dorpe bymekaargekom en padwerk ontwrig.
Hulle het klippe in hul hande gehad en werkers met geweld gedreig. Ure later het hulle drankbottels by hulle gehad. Die werkers vrees vir hul veiligheid, het Buys gesê.
Sy sê Donderdagoggend het betogers die pad versper en die verbypad vir verkeer gesluit.
“Hulle het gedreig om werkers en motoriste met klippe te bestook. Ons het die werkers vir hul eie veiligheid huis toe gestuur.”
Die pad word teen sowat R200 miljoen opgeknap, en as die herstelwerk sloer, gaan die maatskappy swaar beboet word, het Buys gesê.
Die keerdatum vir die bevel is in Desember.
Adv. Stefan Grobler SC het in opdrag van Sonél Pienaar van Peyper-prokureurs vir Tau Pele Construction opgetree.
Meer oor: Vrystaat | Marquard | Winburg | Padwerke | Hof | Betogers
N12 tussen De Rust, Dysselsdorp toe weens betoging
Man 5 j. tronk toe wat polisie aanval in betoging